
Gyorsított teljes oszlopkiválasztás tervezése és implementációja a szimplex módszerben

Lineáris optimalizálási feladatok megoldására több algoritmust is kidolgoztak, ezek egyike a szimplex módszer, melynek két változata létezik: A duál, valamint a primál módszer, dolgozatunkban ez utóbbival foglalkozunk. A feladat lineáris egyenlőtlenség rendszer formájában adott. Az algoritmus báziscserék sorozatán keresztül jut el az optimális megoldáshoz. A hatékonyságot nagy mértékben befolyásolja az, hogy milyen módon választjuk ki azt az oszlopot, melyet a bázisba kell vinni: A kiválasztásnak egyrészt gyorsnak kell lennie, másrészt egy báziscsere hatására minél jobban meg kell közelíteni az optimumot.
Oszlopkiválasztásra számos technikát dolgoztak ki, az első ilyen módszer az ún. Danztig stratégia, melynek lényege, hogy minden bázison kívüli oszlopot megvizsgálunk, majd eldöntjük, hogy melyiket érdemes a leginkább behozni a bázisba. A részleges oszlopkiválasztás során csak az oszlopok egy részét tekintjük át. A Danztig stratégia előnye ez utóbbival szemben, hogy a választás minősége általában jobb, azaz az optimumot kevesebb iterációval kaphatjuk meg. A hátránya viszont az, hogy több oszlopot kell ellenőrizni, emiatt a számításigénye nagyobb. A feladatok egy részénél éppen ezért előnyös a részleges oszlopkiválasztás: Annak ellenére, hogy több iterációra lesz szükség, az egyes iterációk futási idejei drasztikusan csökkenhetnek, ezért végső soron a teljes megoldási idő is lecsökken. Sok feladat esetén azonban a részleges oszlopkiválasztás alkalmazásakor lényeges futási idő növekedés tapasztalható, mert a kiválasztás futási idejének csökkenése nem képes megfelelően kompenzálni a rossz minőségű kiválasztási döntéseket. Ebben az esetben, ha gyorsítani szeretnénk, akkor a teljes kiválasztást kell hatékonyabbá tenni. Dolgozatunkban bemutatunk három ilyen technikát, mindegyik célja az, hogy a lehető legkevesebb számítással elvégezhető legyen a teljes oszlopkiválasztás. A technikák ismertetése után mérési eredményeken keresztül mutatjuk be, hogy ezen újítások alkalmazásával mekkora hatékonyság növekedés érhető el.



